ועדת החוץ והביטחון, כנסת 25, פרוטוקול מספר 42, 2023-05-31 00:00

יולי יואל אדלשטיין: בוקר טוב, אנחנו פותחים את ישיבת ועדת החוץ והביטחון

יולי יואל אדלשטיין:  הדיון היום הוא דיון פתוח, הנושא : עלייה בכמות המתאבדים בצה"ל בשנה האחרונה, בעקבות לסדר של חבר הכנסת רון כץ

יולי יואל אדלשטיין:  המציע, כמו חצי עם ישראל תקוע בפקקים ולכן על פי בקשתו דחינו את הישיבה ובעוד כמה דקות הוא יצטרף אלינו

יולי יואל אדלשטיין:  אנחנו מתנצלים  בפני נציגי צה"ל שהגיעו בזמן וחיכו

יולי יואל אדלשטיין:   כשהמציע יגיע הוא ישמיע את דברו

יולי יואל אדלשטיין:  עכשיו נתחיל עם הסקירה של צה"ל

יולי יואל אדלשטיין:  בבקשה, תא"ל כנפו

תא"ל יורם כנפו: אני ראש מטה אכ"א

תא"ל יורם כנפו:  מתוקף תפקידי אני גם מרכז את התוכנית הצה"לית לצמצום האובדנות בצה"ל

תא"ל יורם כנפו:  אנחנו נציג פה את הנתונים – חללי צה"ל הם גם ממקרי אובדנות ואנחנו רואים בהם ככאלה שאנחנו צריכים לעשות את הכול על מנת ללמוד, להפיק את הלקחים ולראות  מה ניתן לעשות על מנת לצמצם זאת

תא"ל יורם כנפו:  אנחנו נראה את הנתונים, נדבר על התוכנית הצה"לית, גם נראה לא מעט דברים שאנחנו עושים בשנים האחרונות, הכול מתוך מגמה להגיע לצמצום מקרי האובדנות בצה"ל

תא"ל יורם כנפו:       רצינו להגדיר בצה"ל את היעד כיעד של מיגור מקרי האובדנות בצה"ל, ואנחנו ממש רואים את זה כיעד להשגה

תא"ל יורם כנפו:  אנשי המקצוע אומרים שהוא יעד מאתגר מאוד, אבל בצבא, כמו בצבא, אנחנו שמים לעצמנו את המשימות ועושים הכול על מנת לעמוד בהן

תא"ל יורם כנפו:       אני אתחיל בנתונים

תא"ל יורם כנפו:  מה שאתם רואים בשקף זה הסתכלות רבת שנים אחורה, מאז שאנחנו מתעדים את העניין הזה

תא"ל יורם כנפו:  אנחנו  מתעדים את העניין הזה מ-1994, אלה הנתונים שאתם רואים בשקף, וסימנו פחות או יותר לפי תקופות או לפי עשורים את כמות  מקרי האובדנות שהיו בצה"ל

תא"ל יורם כנפו:  אם בראשית שנות ה-90 היינו סביב 42 מקרים בשנה בממוצע, אתם יכולים לראות את הירידה לכיוון 37, ירידה לכיוון 25

תא"ל יורם כנפו:  אנחנו יכולים לומר שבעשור האחרון, מאז 2012 ועד 2022, יש כ-14 מקרי אובדנות בשנה

תא"ל יורם כנפו:  בשנת 2023, מתחילת השנה ועד עתה, יש לנו שמונה מקרי אובדנות

תא"ל יורם כנפו:   כותרת הדיון היום בוועדה אומרת שבשנה זו ישנה עלייה במקרי האובדנות בצה"ל

תא"ל יורם כנפו:  כשהשווינו והסתכלנו עד היום, עד ה-1 ביוני, כמה מקרי אובדנות היו לנו בשנת 2022, אזי עד לתאריך זה בשנה שעברה היו יותר מקרי אובדנות מאשר המספר ב-2023, כך שאני לא יודע להצביע על המגמה הזאת שמדברים עליה בכותרת, אני מניח שחלקה נשען על שמועות או על נתונים שגויים כאלה ואחרים

תא"ל יורם כנפו:  אנחנו רואים שהמגמה, פחות או יותר, גם השנה נשמרת

תא"ל יורם כנפו:  אנחנו לא יודעים איך השנה הזאת תיגמר, אני מקווה מאוד, כולי תפילה, שהמספר הזה יישאר ולא יעלה

תא"ל יורם כנפו:  אתם יכולים לראות בשקף שבעשור הזה היו לנו גם שנים בהן סיימנו עם מספרים דומים

תא"ל יורם כנפו:  כפי שאמרתי, כולנו במאמצים גדולים מאוד על מנת שהתופעה הזאת תצומצם

תא"ל יורם כנפו:       כמסר ראשון, האם שנת 2023 נפתחה בתופעה שהיא תופעה חריגה ולא פרופורציונלית למקרי האובדנות בצה"ל ? התשובה היא לא

תא"ל יורם כנפו:  כל אחד משמונת המקרים האלה הוא עולם ומלואו, כל אחד ואחד מהמקרים נחקר לעומק ואנחנו עושים הכול על מנת להפיק את הלקחים ממנו ולראות מה אנחנו עושים כדי שהמקרה לא יישנה

יולי יואל אדלשטיין: יש איזושהי סטטיסטיקה לגבי ניסיונות לשים קץ לחיים? ברור שיש קושי בהגדרה, לא כל אחד שאמר "קשה לי, אני חושב דברים רעים", אבל יש איזושהי סטטיסטיקה סביב הנושא הזה?     

תא"ל יורם כנפו: אני חושב שצה"ל הוא אולי הגוף היחידי במדינת ישראל שהתחיל לבצע מעקב על ניסיונות אובדנות

תא"ל יורם כנפו:  הכוונה לניסיונות אובדנות שמערך בריאות הנפש שלנו מגדיר אותם ככאלה שעברו מהשלב ההצהרתי לשלב שכבר יש בו פרקטיקה מעשית

תא"ל יורם כנפו:  אנחנו מבצעים מעקב גם סביב הנתונים הללו

תא"ל יורם כנפו:  אין לי כרגע את הנתונים האלה

טצה לאור: אני ראש מחלקת בריאות הגוף והנפש, פסיכיאטר במקצועי

טצה לאור:  יש לנו בעיה גדולה גם בהגדרת המקרה, לגבי מה נחשב ניסיון אובדני ומה לא נחשב ניסיון אובדני, כי צריכה להיות כוונה כזאת או אחרת ואם אדם עושה פגיעה עצמית שאינה מתוך כוונה למות, אז יש בעיה בהגדרה

טצה לאור:  פיתחנו מערכת לתיעוד של ניסיונות אובדניים

טצה לאור:  יש לנו מאות מקרים כאלה בדרגות חומרה שונות

טצה לאור:  דרך אגב, במשרד הבריאות ההגדרה של ניסיונות אובדניים היא מקרים שמגיעים לחדרי מיון

טצה לאור:  המאות שאני מדבר עליהם הם מקרים הרבה יותר נמוכים מזה

טצה לאור:  אם אנחנו מדברים על רמות החומרה שמשרד הבריאות נוטה לדווח, אזי אנחנו מדברים על כמה עשרות כאלה

טצה לאור:  עדיין אני לא חושב שאני יכול להגיד שהנתונים הם מספיק מהימנים, כמו שאנחנו מציגים לכם את נתוני האובדנות

טצה לאור:  למי שלא בקיא בדברים האלה – היושב-ראש היה שר הבריאות ואני מניח שהוא מכיר – נתוני האובדנות במדינת ישראל מעודכנים היום ללפני שנתיים

טצה לאור:  אנחנו הגוף היחיד במדינת ישראל שיכול להראות לכם כרגע, בדיוק, כמה אנשים כאלה – אנחנו קוראים לזה "חשד", כי החקירה עוד לא הסתיימה – ואנחנו צריכים להשתפר בעניין של תיעוד הניסיונות האובדניים

תא"ל יורם כנפו: התוכנית החלה ב-2006

תא"ל יורם כנפו:  הרעיון שעומד בבסיסה הוא לבצע תהליך של הפקת לקחים, שבזה צה"ל מצטיין

תא"ל יורם כנפו:  אנחנו חוקרים כל מקרה ומקרה – מעבר לחקירה פורמלית שמתבצעת על-ידי משטרה צבאית חוקרת, חקירה שעוברת בסוף לפרקליטות הצבאית שבוחנת אם במקרה הספציפי הזה יש מי שהתרשל בתפקידו ומחליטה לפעול נגדו, שזה המסלול הרגיל, יש גם הקמה של וב"א – ועדת בקרת איכות

תא"ל יורם כנפו:  הפרקטיקה של הוועדה הזאת שאולה מהעולם הרפואי ובה אנחנו מבצעים חקירה משלימה שמסתכלת על הסביבה כולה ועל המערכת כולה ולא רק על אלה שהיו בממשק ישיר עם מי ששלח יד בנפשו

תא"ל יורם כנפו:  אנחנו בודקים את כל המערכת כולה, מפיקים לקחים ועושים תהליך שלם של בקרה על הפקת הלקחים, על היישום של ההפקה שלהם ולראות שהם מיושמים הלכה למעשה בצה"ל

תא"ל יורם כנפו:  הכול במטרה לצמצם את התופעה

תא"ל יורם כנפו:       התוכנית בנויה על ארבעה מעגלי השפעה

תא"ל יורם כנפו:  אני אראה את המאמצים שאנחנו עושים בכל אחד ואחד מהם

תא"ל יורם כנפו:  אנחנו מקווים שבאמצעות המעגלים הללו אנחנו נצמצם את המקרים

תא"ל יורם כנפו:      המעגל הראשון הוא המעגל האישי – מי שבאמת נמצא במצוקה נפשית, רוצה את העזרה הזאת ומחפש את מי שיכול לעזור לו בתוך המצוקה הזאת

תא"ל יורם כנפו:  חלק מהדברים הם דברים ותיקים, חלקם הם מהשנים האחרונות, תוצאה של הלקחים שאנחנו מפיקים מתוך וב"א

תא"ל יורם כנפו:  הדבר הראשון הוא פנייה לקב"ן – הגם שפקודות צה"ל מאפשרות לפנות לקב"ן ללא צורך באישור המפקד, התפתח נוהג ביחידות צה"ל לפיו הגעה לקב"ן מחויבת לעבור דרך המפקד

תא"ל יורם כנפו:  אנחנו לא צריכים לסדר את פקודות צה"ל, כמובן שהן מאפשרות לכל  מי שרוצה לפנות לקב"ן לפנות אליו באופן ישיר ובאופן דיסקרטי, אבל יצאנו במאמץ הסברתי – לא רק הסברתי-קמפייני, אלא גם הסברתי דרך המפקדים, ובהמשך תראו שעשינו את זה בעוד אופנים – כדי לומר לכל חיילי צה"ל באשר הם: מי שרוצה להגיע לקב"ן באופן דיסקרטי וישיר, אינו חייב לעבור דרך המפקד, הוא יכול להגיע ישירות לקב"ן

משה סולומון: בביקורת שהוצגה לנו לפני חודשיים, אם אני זוכר נכון, דובר על חוסר בקב"נים

משה סולומון:  אתה נותן את זה כאיזשהו מענה, אבל חייבים לומר שאין מענה

תא"ל יורם כנפו: אני אגיע בהמשך לקב"נים ואני אראה מה עשינו

תא"ל יורם כנפו:       הדבר השני – מוקד קצינת פניות הציבור

תא"ל יורם כנפו:  קצינת פניות הציבור זה חמ"ל שלנו, מאויש 24/7, 365 יום בשנה

תא"ל יורם כנפו:  יצרנו בחמ"ל קווי חירום שניתן להתקשר אליהם

תא"ל יורם כנפו:  כל חיילי צה"ל מכירים את זה

תא"ל יורם כנפו:  במוקד הזה יש קב"ן תורן שיודע מייד להתחבר לתוך השיחה שמתנהלת

תא"ל יורם כנפו:  ברגע ששומעים שיחה מחייל או חיילת שנמצאים במצוקה נפשית ונכנסים כבר למרחבי סיכון, אנחנו יודעים לדרוך את המערכת ולעשות כל מה שאנחנו יכולים במהירות, על מנת לעזור לו, בשלב הראשון טלפונית וכמובן לדאוג ולהכווין אליו מפקדים ואנשים שיעזרו לו

תא"ל יורם כנפו:       הדבר השלישי – בוט נגשת מידע

תא"ל יורם כנפו:  יש לנו אפליקציה שהתקנו בטלפונים הסלולריים של כל חיילי צה"ל, היא נקראת צ-360

תא"ל יורם כנפו:  דרך האפליקציה הזאת מקבלים את כל השירותים הרגילים שלהם, החל מלתאם לעצמם תחבורה וכו'

תא"ל יורם כנפו:  בתוך האפליקציה הזאת התקנו בוט חדש שבו יצרנו שאלות ותשובות לכל אחד מחיילי צה"ל, כך שאם חייל נמצא במצוקה נפשית והוא לא יודע מה מגיע לו ומה לא, אם הוא יכול לפגוש קב"ן או לא יכול לפגוש קב"ן, איך עושים

תא"ל יורם כנפו:  כל השאלות שיכולות להיות בתוך העניין הזה נמצאות לו שם ובכל רגע נתון יש לו כפתור אדום למעלה שהוא יכול ללחוץ עליו ולהגיע מייד לקפ"צ – אותו חמ"ל שהזכרתי, ולהתחיל את אותו תהליך שדיברתי עליו, שיחת טלפון שיכולה גם לדרוך את כל המערכת

תא"ל יורם כנפו:       יצרנו גם יכולת להזמין תור באופן דיגיטלי מהטלפון של החיילים

תא"ל יורם כנפו:  שוב, כדי לא להגיע למצב שצריך לעבור דרך המפקד או דרך החובש ולבקש תור לקב"ן, יש לו בטלפון שלו יכולת לתאם לעצמו תור אצל הקב"ן ולהגיע

תא"ל יורם כנפו:  כמובן שיש מוקד שלם של חיל הרפואה שיודע לנהל את התורים האלה ולעשות את התהליכים הנדרשים

תא"ל יורם כנפו:       אנחנו נמצאים  בשת"פ רב-שנים עם עמותת ער"ן ועם עמותת סה"ר – סיוע והקשבה ברשת

תא"ל יורם כנפו:  סה"ר זה כמו ער"ן, רק לא בטלפון אלא ברשת

תא"ל יורם כנפו:  יש חיילים שמעדיפים שיח שהוא שיח דיגיטלי על פני שיח ממש קולי

תא"ל יורם כנפו:  בשנה האחרונה שכללנו מחדש את תפיסת שיתוף הפעולה בינינו לבין ער"ן וסה"ר

תא"ל יורם כנפו:  מעבר לזה שיש קווים ייעודיים לחיילים והמתנדבים בתוך העמותות שעוברים הדרכה משותפת יחד איתנו ויודעים שמרגע שחייל מתקשר, זו לא שיחה רגילה, המוקדים שם נכנסים לנוהל חירום

תא"ל יורם כנפו:  אם אנחנו מגיעים לסיטואציה שבה אנחנו מבינים שהשיחה מתפתחת למקרה של סכנת נפשות, העמותה גם יודעת להכניס את צה"ל לתוך הסיפור

תא"ל יורם כנפו:  השנה שכללנו את הקשר הזה יותר

תא"ל יורם כנפו:       התחלנו בקמפיין – שחלקכם מכירים אותו

תא"ל יורם כנפו:  זה קמפיין דומה שאנחנו עושים לכל עולם המהו"ת, ההתמודדות שלנו עם תופעת ההטרדות המיניות

תא"ל יורם כנפו:  אפשר לראות את הקמפיין הזה כמעט בכל דלת של שירותים, בכל כניסה למרפאה, בכל חדרי האוכל, בלוחות המודעות וכן הלאה

תא"ל יורם כנפו:  יש מדבקות ויש דרכי תקשורת שמאפשרים לפנות בעת מצוקה – יש שם ברקודים שמאפשרים לקפוץ ישירות או לבוט או למוקדים הרלוונטיים

תא"ל יורם כנפו:  אנחנו שמים את זה במרפאות, מדבקות, שומרי מסך על המחשבים, תשדירים בגלי צה"ל

תא"ל יורם כנפו:  עשינו את כל מה שאנחנו יכולים כדי לתת את התודעה הזאת לחיילי צה"ל, שידעו שיש להם למי לפנות בעתות מצוקה

תא"ל יורם כנפו:       המעגל השני הוא המעגל של החברים ליחידה

תא"ל יורם כנפו:  דרך אגב, באחד המפגשים שלי עם אחת מהמשפחות השכולות, חידדו לי – אמנם ידעתי את זה מהיותי מפקד ומח"ט ואני מכיר את המורכבות ואת ההתמודדות בעניין הזה, אבל אחת האימהות שנפגשתי איתה אמרה לי: כל בוקר שהבן שלי מתעורר אני רואה אותו, אני יודעת בדיוק איך הוא קם היום

תא"ל יורם כנפו:  כשהעברתי אותו אליכם לצבא, איך הוא קם בבוקר – את זה אתם רואים, לא אני

תא"ל יורם כנפו:  אנחנו מבינים שהחברים, אלה שישנים איתו בחדר, אלה שמבלים איתו 24/7, אנחנו צריכים לרתום אותם לעניין הזה והם צריכים להשתתף איתנו יחד במאמץ הזה ולומר לנו אם פלוני אלמוני קם בבוקר בצורה לא רגילה

תא"ל יורם כנפו:  זה לא טבעי, חלקם רואים בזה כמעשה הלשנה, אנחנו צריכים להסביר להם ולרתום אותם לעניין הזה, לומר להם שזו לא הלשנה אלא מעשה של הצלת חיים

תא"ל יורם כנפו:  אנחנו קוראים לזה "ערבות הדדית"

תא"ל יורם כנפו:  אנחנו מסבירים שכשהם רואים את זה, כמובן שהם צריכים להתחיל לדבר איתו, אבל גם לדבר עם המפקדים ולומר להם שמשהו מטריד את פלוני וצריך לעשות איתו משהו

תא"ל יורם כנפו:  המאמץ ההסברתי הזה שאומר להם: חבר'ה, זה בסדר גמור, זה חלק מהערבות שלכם, זה חלק מ"שומר אחי", אני שומר על החברים שלי ביחידה – זה מאמץ שאנחנו  משקיעים בו לא מעט

תא"ל יורם כנפו:  בהמשך אני אראה את הכלים שאנחנו משתמשים בהם למען זה

תא"ל יורם כנפו:   אנחנו גם מנסים ללמד אותם סימני מצוקה

תא"ל יורם כנפו:  לא כולם מבינים שעכשיו פלוני שקם בבוקר מסוים נמצא במצוקה כלשהי

תא"ל יורם כנפו:  לא כולם יודעים לזהות את זה

תא"ל יורם כנפו:      באותן ועדות שקמות אחרי כל מקרי אובדנות, כשאנחנו מזהים סימני מצוקה מקדימים, אנחנו מצרפים אותם למערכי השיעור שלנו ואנחנו מלמדים אותם לזהות את סימני המצוקה האלה

תא"ל יורם כנפו:  בדרך כלל הם אנומליה, משהו שהוא שונה מההתנהגות הרגילה

תא"ל יורם כנפו:  למשל, אם אתה סמל מחלקה ובשלוש לפנות בוקר קמת למאהל הפלוגתי וראית מישהו מחברי הפלוגה מנקה את נשקו, זו תופעה לא רגילה, זה סימן מעיד, משהו לא רגיל

תא"ל יורם כנפו:  זו אינדיקציה ל"לך דבר איתו, לך תתחיל לנהל איתו את השיח, לך תראה מה קורה"

משה סולומון: אני אוסיף מהיותי מפקד ומחנך

משה סולומון:  בוועדת חינוך היה אתמול דיון על אובדנות במערכת החינוך בגלל הדרה וכל מיני פגיעות

משה סולומון:  זה לא רק לזהות סימני מצוקה – אני יודע להגיד גם מכלי ראשון שסימני המצוקה נוצרים בצבא, נוצרים ביחידה, נוצרים בגלל הדרה, בגלל סטיגמות וכו'

משה סולומון:  לכן זה מעבר, זה לא רק לזהות אם יש מצוקה, אלא אתה יכול למנוע אותה מבעוד מועד

משה סולומון:  מפקד צריך לזהות מה קורה במחלקה שלו או במעגלים נוספים ולדעת שגם אם מצוקות מגיעות מבחוץ זה בסדר

משה סולומון:  אין לי נתונים, אבל לצערי הרב אני מכיר לא מעט כאלה, שהמצוקות אם לא נוצרו, הועצמו בתוך הצבא והיה אפשר למנוע אותן בעצם זה שאנחנו מחנכים לא רק את שחווים מצוקה, אלא את כל המסגרות מסביב

תא"ל יורם כנפו: אני מסכים ואני גם אראה את הפעולות שאנחנו עושים מול המפקדים

תא"ל יורם כנפו:  הדבר הראשון שעשינו הוא סרטים – בצה"ל, אחרי כל מקרה, תאונה באימונים או תאונה מבצעית או תאונת דרכים, אנחנו עושים שחזור, עושים סרט שמשחזר את זה ומלמדים באמצעותו את היחידות על האופן שבו צריך להימנע מלחזור על אותם גורמים משפיעים שהובילו לתוצאה המצערת הזאת

תא"ל יורם כנפו:  לראשונה אנחנו גם עושים סרטים סביב מקרי אובדנות – כמובן בשמירה מלאה ואי-חשיפה של נתונים כאלה ואחרים, זה לא כמו במקרה של תאונת אימונים שם אנחנו גם מציינים בצורה  מלאה ומדויקת את הפרטים של האירוע

תא"ל יורם כנפו:  במקרה אובדנות אנחנו עושים את ההתאמות הנדרשות

תא"ל יורם כנפו:  אנחנו יוצרים סרט שמראה את הסיטואציה שנוצרה, שיכול שהובילה לתוצאה המצערת

תא"ל יורם כנפו:  כמו sliding doors אנחנו מראים שוב את אותה סיטואציה אילו החברים ליחידה או היחידה היו פועלים בצורה אחרת ואיך הסיטואציה הייתה יכולה להגיע למקום אחר

תא"ל יורם כנפו:  הסרטים האלה מופצים ליחידות;      עדכנו את מערכי השיעור בצה"ל, גם את המערך של איתור סימני מצוקה וגם את המערך של ערבות הדדית

תא"ל יורם כנפו:  העלינו אותם לדיגיטל ועכשיו הם נמצאים בטלפון של כל מ"מ וכל מ"כ

תא"ל יורם כנפו:  כך יש להם את היכולת, גם אם הם נמצאים בשטחי כינוס או שטחי אימונים, לשבת עם המחלקה ולהעביר את השיעור, מה שבעבר היה צריך להגיע לכיתה וכן הלאה;     עשינו לומדה שהיא חלק מטופס הטיולים שכל מי שנקלט בצה"ל או באיזושהי יחידה צריך לעשות

תא"ל יורם כנפו:  חלק מטופס הטיולים זה לומדה שצריך לעשות אותה ולעבור אותה בציון 100, עניינה ערבות הדדית ואיתור סימני מצוקה

תא"ל יורם כנפו:  גם את הלומדה הזאת הכנסנו והטמענו בכל צה"ל;     חידשנו וחיזקנו את שיתוף הפעולה עם עמותת "בשביל החיים", שנציגיה נמצאים כאן

תא"ל יורם כנפו:  נפגשנו איתם, ישנה נכונות גדולה ורצון של העמותה לסייע לנו במאמץ שלנו

תא"ל יורם כנפו:  אנחנו חושבים שמשפחה שמגיעה ומדברת ביחידות צה"ל ומספרת את הסיפור, העוצמה שלה על מפקדי היחידה ועל חיילי היחידה היא רבה מאוד

תא"ל יורם כנפו:  היא מצליחה להעביר את המסר ואת המאמץ שכולנו ביחד מתמודדים כדי לצמצם את מקרי האובדנות

תא"ל יורם כנפו:  מיסדנו את העבודה יחד עם העמותה, הכנסנו אותם לתוך מאגד המרצים שלנו כדי שזה יהיה סיסטמתי

תא"ל יורם כנפו:  כלל קציני החינוך יודעים היום איך לתאם את זה, איך להזמין את זה ואיך להביא את האנשים היקרים האלה אלינו לתוך היחידות

מאיר כהן: זה בסילבוס של קורסי מפקדים?      

תא"ל יורם כנפו: כן

תא"ל יורם כנפו:  זה בבה"ד 1 - - -      

מאיר כהן: בכל קורס, ממ"כים ועד קצינים?     

תא"ל יורם כנפו: הוצאנו פקודת מטכ"ל שמגדירה גם את הדבר הזה

תא"ל יורם כנפו:  ככול שמשפחות יתירו לנו, אנחנו גם נצלם את ההרצאה שלהם, כדי שנוכל אחר כך להנגיש את זה ליחידות, כי אנחנו מבינים את המעמסה הגדולה על המשפחות הללו ועל היכולת לעשות את זה בתדירות גבוהה

תא"ל יורם כנפו:       בחנו גם איך אנחנו יכולים להגדיל את הסנסורים שלנו בתוך היחידות

תא"ל יורם כנפו:  לפיכך לקורס מש"קיות הת"ש ולקורס החובשים הכנסנו תכנים גם מהעולם הזה של צמצום האובדנות

תא"ל יורם כנפו:  לפני זה זה לא היה בתוך הסילבוס של הקורסים שלהם והיום מש"קיות הת"ש והחובשים הם חלק מהעניין

תא"ל יורם כנפו:      המעגל השלישי הוא כמובן היחידה עצמה, המפקדים

תא"ל יורם כנפו:  אלה המאמצים שעשינו איתם: 1

תא"ל יורם כנפו:  ועדות הפרט שלנו עברו לוורסיה דיגיטלית

תא"ל יורם כנפו:  זה נראה כאילו עכשיו 2023 וברור שעושים דברים שהם דיגיטליים, אבל בעיניי יש פה סיכויים לטיוב התהליכים שלנו במה שאנחנו קוראים "מיקוד הטיפול של המפקדים בתוך היחידה"

תא"ל יורם כנפו:  אני לא יכול לבקש מהמג"ד לגבי כל ה-500 אנשים בגדוד

תא"ל יורם כנפו:  אני צריך לעזור למג"ד לדייק את האופן שבו הוא מטפל ביחידתו

תא"ל יורם כנפו:  זה לא קשור רק לתופעת צמצמום מקרי האובדנות, אלא בכלל

תא"ל יורם כנפו:  אני רוצה שהוא ימקד בצורה מדויקת יותר מי צריך סיוע ת"ש ומי צריך סיוע רפואי וכן הלאה וכן הלאה

תא"ל יורם כנפו:  אבל ועדות פרט האלה, שהן ועדות שהיום מתבצעות על מערכת אנשים, המערכת הדיגיטלית שהכנסנו בצה"ל, מזינות לו – בהמשך תראו את האינדיקציות שהוא מקבל מלא מעט מקומות – אינדיקציות על כל חייל לתוך הפלטפורמה הזאת שנקראת "ועדת פרט" ועוזרות לו למקד את הדיונים שהוא עושה על האנשים ביחידתו, לקבוע הנחיות ותוכנית טיפול וגם לעשות בקרה על העניין הזה

תא"ל יורם כנפו:  אם למשל הוא קבע שהוא חייב להגיע לרופא או חייב לראות קב"ן, שצריך לראות שמש"קית ת"ש נותנת לו דברים מסוימים, הכול מתועד ומקבל אינדיקציה למג"ד ולקציניו לראות אם הפקודות שהוא נתן אכן בוצעו ובוצעו בקצב הנדרש

משה סולומון: מאיפה זה יגיע?     

תא"ל יורם כנפו: זה מוזן מכל המערכות

תא"ל יורם כנפו:  כמעט כל אחת מהפונקציות שמטפלות היום בחיילים יש לה מערכת בפני עצמה

תא"ל יורם כנפו:  למערכת הרפואית יש מערכת CPR והיא מזינה את זה; למערכת הת"ש, זה נקרא "מערכת סגולה", יש לה את כל הבקשות ת"ש שנמצאות שם והם מזינים את זה; מערכת המשא"ן, שעוקבת בדוח אחד היום, שהוא דוח דיגיטלי, יכולה לספר לו שיש לנו חייל שלוקח יותר מדיי "גימלים" וכד'

תא"ל יורם כנפו:  יש לנו מערכת שמתחילה להתממשק גם עם נתונים שאנחנו מקבלים מביטוח לאומי ועוד

תא"ל יורם כנפו:  אנחנו לוקחים את כל המאגרים, שחלקם כבר נמצאים בתוך צה"ל וממומשקים וחלקם אל מול משרדי ממשלה מתממשקים, ורוצים להכניס את הכול לתוך הוועדה הזאת, לתת משקלים ולייצר לנו יכולת לדייק יותר את ועדות הפרט

תא"ל יורם כנפו:       קב"ן תורן מטכ"לי – בהרצאות בקורסי הפיקוד והכשרות היסוד הכנסנו את זה לתיקי היסוד

תא"ל יורם כנפו:  קבענו בפקודות מטכ"ל מי מבצע ומתי איזה תוכן

תא"ל יורם כנפו:  הוספנו קב"נים ביחידות ובלשכות הגיוס

משה סולומון: באתי מוכן לדיון הזה ואני מתעקש לרגע על הדוח של נציבת קבילות חיילים

משה סולומון:  אחד הדברים שהיא הדגישה מאוד זה שהתלונות הן על יחסי פקוד-מפקד

משה סולומון:  אני מניח שזה גם משפיע על עוד דברים במעגל

משה סולומון:  האם זה בא לידי ביטוי גם בטיפול? כי אנחנו יודעים לומר שיחס פקוד-מפקד, שאז לחייל הרבה יותר קשה להתמודד מול זה, גורם לחוסר משמעות, גורם לזלזול, גורם להרבה דברים במעגלים מצטברים

משה סולומון:  השאלה איך מטפלים בדבר הזה

תא"ל יורם כנפו: מכיוון שהייתי פה בוועדה כשהציגו את הדוח של הנציבה, אני חוזר ואומר שמרבית מפקדי צה"ל, רובם ככולם, הם מפקדים שמהווים כתובת לפקודים שלהם ומטפלים בצורה יוצאת דופן ומצוינת באנשיהם

תא"ל יורם כנפו:  הנציבה גם ידעה להצביע על תופעות שהן תופעות בשוליים, הן קורות לנו

תא"ל יורם כנפו:  אמרתי את זה אז ואני חוזר ואומר שוב, אנחנו רואים את זה בחומרה רבה, אנחנו מטפלים בזה - - -     

משה סולומון: זה לא בשוליים

משה סולומון:  הרבה מהתלונות היו על יחסי פקוד-מפקד

משה סולומון:  זה מה שהיא אמרה

משה סולומון:  זה לא בשוליים

תא"ל יורם כנפו: זה בשוליים יחסית לכמות המפקדים והחיילים בצה"ל

תא"ל יורם כנפו:  זה אכן היה דומיננטי בקבילות, אבל כשאתה מסתכל על זה בהשלכה לארגון שמונה מאות אלפי אנשים, אני יודע לומר שמפקדי צה"ל הם מפקדים מעולים שמטפלים בפקודיהם ומחויבים להם 24 שעות ביממה

תא"ל יורם כנפו:  כשאנחנו רואים תופעות, שלא רק הנציבה מצביעה עליהן, אלא גם אנחנו בעצמנו, בעזרת ביקורות שלנו,  רואים תופעות כאלה, אנחנו מטפלים בהן ובחומרה

תא"ל יורם כנפו:       אני חוזר לעולמות הקב"נים

תא"ל יורם כנפו:  ראש אט"ל, שבתפקידו הקודם היה ראש מטה אכ"א ובמשך תפקידו גם הוא ריכז את התוכנית הצה"לית בנושא, הבין את הסוגיה הזאת של הקב"נים ואנחנו בתהליך סדור שמובל על ידו ומתחילים לתת לזה מענה

תא"ל יורם כנפו:  השלב הראשון היה למערך הלוחם – הוספנו 15 קב"נים למערך הלוחם עם ה-SLA כפי שאתם רואים בשקף: ללוחם בשירות סדיר עד 14 ימי המתנה ולא יותר מזה; עד 21 יום ללוחם בהכשרה;

תא"ל יורם כנפו:  כמובן שאם מדובר במקרה של מצוקה נפשית, מה שנקרא מקרה דחוף, הוא רואה קב"ן באותו יום

בן דוד: כמה קב"נים יש היום בצבא?     

טצה לאור: בסביבות 270

בן דוד: וכמה פסיכיאטרים?     

יולי יואל אדלשטיין: אנחנו מאפשרים לחברי הכנסת לשאול תוך כדי ורק אחר כך המוזמנים יוכלו להתייחס

תא"ל יורם כנפו: הסוגיה השנייה היא לשכות הגיוס

תא"ל יורם כנפו:  אנחנו מטפלים במאות אלפים, השנתון שהוא פוטנציאל לגיוס לצה"ל מונה כ-100,000 איש

תא"ל יורם כנפו:  יש לנו שלושה שנתונים כאלה שאנחנו מנהלים אותם בו זמנית, גם החבר'ה מכיתה י"א שעושים צו ראשון, החבר'ה מכיתה י"ב שנמצאים בתהליכי המיון וכמובן החבר'ה שסיימו י"ב וממתינים לקראת גיוס

תא"ל יורם כנפו:  הבנו שהסיפור הזה של לשכות הגיוס הוא נקודה שבה אנחנו צריכים להקטין משמעותית את זמן ההמתנה שלהם, כי בזמן שהם ממתינים לראות קב"ן אנחנו עדיין לא סגרנו את הפרופיל שלהם ועדיין לא קבענו את כשירותם לגיוס

תא"ל יורם כנפו:  לכן כאן שמנו SLA של דאגה לשלושה חודשים

תא"ל יורם כנפו:  גובשה תוכנית על-ידי מחלקת בריאות הנפש של צה"ל שמאפשרת את הדבר הזה ומסתכלת על כל הלשכות כולן ביחד באופן רשתי ומנהלת את זה בצורה נכונה ויודעת לתעדף את התורים ולתת מענה שמבוסס על בדיקות מרחוק

תא"ל יורם כנפו:  אנחנו על המסילה בתוך התהליך הזה ויצאנו איתו לדרך

תא"ל יורם כנפו:  בימים אלה אנחנו בוחנים פרויקט שמובל באט"ל, בוחנים את המענה ליחידות העורפיות

תא"ל יורם כנפו:  כמובן שכל אחת התוכניות האלה גוררת אחריה תקנים, משאבים שנדרשים בהתאמה וצה"ל שם את זה לעצמו כיעד לטיפול, לא רק במסגרת התוכנית לצמצום  מקרי האובדנות, אלא ככלל

תא"ל יורם כנפו:  אנחנו מבינים שסוגיית החוסן של הלוחמים, של המתגייסים, היא סוגיה שצריכה לקבל תמיכה וסיוע ולכן זה עניין שאנחנו צריכים לטפל בו

תא"ל יורם כנפו:       גיבשנו בצה"ל נוהל מציל חיים

תא"ל יורם כנפו:  יש שני נוהלים – הנוהל המפורסם יותר הוא נוהל השגחה

תא"ל יורם כנפו:  זה נוהל לפיו הקב"ן שרואה את אחד מחיילי צה"ל ומחליט שהוא נמצא במצב שהוא עלול לפגוע בעצמו, מכניס אותו לנוהל השגחה

תא"ל יורם כנפו:  כמובן שמאותו רגע נצמד אליו מישהו ועד שהוא לא מגיע לפסיכיאטר או למיון פסיכיאטרי או למה שנקבע על-ידי הקב"ן אנחנו לא עוזבים אותו לרגע; הנוהל השני הוא נוהל "שעת הזהב"  – זה נקרא "חייל חסר ביחידה"

תא"ל יורם כנפו:  אם יש לנו חייל שפתאום נעלם לנו, אנחנו מכריזים על נוהל "חייל חסר ביחידה"

תא"ל יורם כנפו:  אנחנו דורכים את המערכת כולה, מפעילים את מצ"ח, מפעילים את משטרת ישראל, מפעילים את חיל האוויר, מסוקים, כל מה שצה"ל יודע לעשות על מנת למצוא את החייל

תא"ל יורם כנפו:  מהרגע שהכרזנו על הנוהל הזה הוא מגיע בחשיפה יותר גדולה למפקדי צה"ל

תא"ל יורם כנפו:  לא כל מי שאנחנו מוצאים אותו הוא בסוף נעדר כי הוא היה במצוקה נפשית

תא"ל יורם כנפו:  חלקם אנחנו מוצאים אותם כי הם פשוט נעדרו מהיחידה, אבל יש גם כאלה שכשאנחנו מגיעים אליהם הם במצוקה נפשית

תא"ל יורם כנפו:  האם לומר לכם שהם היו במצוקה נפשית כזאת שבעוד רגע היו שולחים יד בנפשם? אנחנו לא יודעים להגיד את זה, אבל אנחנו מגיעים אליהם, אוחזים בהם ומחזירים אותם אלינו ומטפלים בהם

תא"ל יורם כנפו:       הוספנו אינדיקציה שנקראת אינדיקציית מעקב ברה"ני, מעקב ברה"ני יזום

תא"ל יורם כנפו:  זו אינדיקציה שהמפקד אמור לדעת על הפקוד שלו, עם החיסיון הרפואי המתאים ולא מעבר לזה, זולת העובדה שאנחנו יודעים שהוא צריך להיות מטופל באופן עקבי, לא באופן חד-פעמי ולכן המפקד צריך לוודא שהוא אכן מגיע בזמן לטיפולים שלו והוא אכן מאפשר לו להגיע לטיפולים

תא"ל יורם כנפו:      דבר נוסף שהוא בראשיתו, אבל אנחנו רואים בו בשורה גדולה שיכול לקחת אותנו עוד מקפצה אחת קדימה – מדובר ברעיון לקחת את הביג דאטה שיש לנו היום בצה"ל על חיילי צה"ל ולהכניס אליה אלמנטים מהעולם של הבינה המלאכותית

תא"ל יורם כנפו:  זה עדיין לא צ'ט GPT, אבל אנחנו יודעים לקחת את הדבר הזה ולהכניס את כולו לתוך קומפיילר ולהתחיל אולי לסמן לעצמנו

תא"ל יורם כנפו:  מה שקורה זה שבוועדות שאנחנו עושים אחרי כל מקרה אובדנות, כשאנחנו  מסתכלים על זה ברטרוספקטיבה ואנחנו מתחילים לחבר את כל הקצוות ביחד, כשאנחנו שמים את הכול על מפה אחת, אנחנו אומרים שיכול להיות שהוא היה צריך להיות במיקוד והיינו צריכים להתעסק בצורה אחרת איתו

תא"ל יורם כנפו:  אנחנו לא רוצים שזה יהיה ברטרוספקטיבה, אלא רוצים שכל הסיגנלים האלה יגיעו יחד לאותו מקום וייתנו לנו מדד דינמי, מדד שיכול להשתנות בהתאמה כי מה שלמדנו עליו בלשכת גיוס לא נשאר כך לאורך שלוש שנים

תא"ל יורם כנפו:  לאורך שלוש השנים האלה חלקם יכולים, חס וחלילה, לאבד את ההורים, חלקם יכולים להגיע למצוקות כאלה ואחרות

תא"ל יורם כנפו:  המצב שלהם משתנה לאורך שנות השירות ולכן אנחנו בלאו הכי יודעים את הדברים הללו, בלאו הכי אוספים את הנתונים האלה, ולכן אנחנו רוצים להכניס את כל הדאטה הזאת לתוך מקום אחד שבו יהיה את המדד הזה, מדד שק"ד, וכך נוכל לאפשר למפקדים להבין מי הם האנשים שצריכים לקבל קשב פיקודי ולהתנהל איתם אחרת

תא"ל יורם כנפו:       לקחנו גם את הדבר הפשוט הזה שנקרא "ראיונות קליטה" – עד היום כל אחד הדפיס לעצמו את טופס ראיון הקליטה שלו, ראיון קליטה אחד שאל שאלות כאלה וראיון אחר שאל שאלות אחרות, זה היה בהארד קופי ולא נכנס לנו לתוך הדאטה בייס  שאני רוצה שישפיע על ועדות פרט

תא"ל יורם כנפו:  לכן לקחנו את הראיונות הבסיסיים – יש שלושה ראיונות למי שנקלט ליחידתו: ראיון המפקד, ראיון  של מש"קית ת"ש וראיון של קצין השלישות – אספנו את כל מי שמבין בתחום הזה, כמו החבר'ה ממדעי ההתנהגות אצלנו, את החבר'ה ממחלקת ברה"ן, את החבר'ה מעולם הת"ש, מעולם המשא"ן ופירמלנו את הראיונות

תא"ל יורם כנפו:  וידאנו שאנחנו שואלים את השאלות הנכונות, כי לא תמיד החייל רוצה לספר לנו את הכול, אבל אם אנחנו רק שואלים את זה, הוא משתף איתנו פעולה

תא"ל יורם כנפו:  היינו צריכים רק לשאול את זה

תא"ל יורם כנפו:  יצרנו שאלות, הפכנו את זה לדיגיטלי כך שהמ"מ לא צריך לחזור אחר כך למשרד, לכתוב את זה, לשים את זה בפורמט ולתייק את זה, אלא תוך כדי זה שהוא מראיין הוא ממלא את השאלון וזה משוגר לנו לתוך המערכת ולא איבדנו את המידע הכה חשוב שנוצר בראיון בין החייל לבין מש"קית ת"ש או קצין השלישות או המפקד

תא"ל יורם כנפו:  את כל זה אנחנו  מכניסים, כדי שזה גם יזין לנו את ועדות הפרט וגם יזין את מדד שק"ד

תא"ל יורם כנפו:      בקרה והתנהלות מטכ"לית – אחת לחצי שנה אני מוציא איגרת לכל מפקדי צה"ל, מסא"ל ומעלה, עם פרפרזה מתאימה שמלקטת את כל הלקחים שלמדנו לאורך כל הוועדות שהציגו בפניי

תא"ל יורם כנפו:  אנחנו אורזים את זה בצורה כזאת שגם שומרת על החיסיון, אבל גם מאפשרת למפקדים להבין מהם הלקחים שנלמדו ומה ההמלצות שלנו לטיפול לאור הלקחים הללו

תא"ל יורם כנפו:       דבר שני, אחת לשנה אנחנו עושים ועדה מטכ"לית שבה אנחנו  מסכמים את השנה הנוכחית וקובעים מה תוכנית העבודה שלנו לשנה הבאה

תא"ל יורם כנפו:       אחרי כל מקרה אובדנות ממונה אלוף-משנה שמקבל צוות קצינים – קצין בריאות נפש, קצינת ת"ש, רופא -  לחקור את המקרה לעומק

תא"ל יורם כנפו:  התחקיר  מוצג לנו ואחרי כל אחד כזה יוצא סיכום מסודר עם תוכנית עבודה

תא"ל יורם כנפו:  מינינו גורם בכל אחד מהפיקודים, באגפים ובזרועות, נאמן שמתעסק בתוכנית הזאת ומוודא שהתוכנית הזאת לא נשארת רק ברמתנו ורק ברמת המצגות, אלא מתבצעת הלכה למעשה ונכנסת פנימה

תא"ל יורם כנפו:       מיסדנו פורום ייעוץ אזרחי, עם מיטב האנשים במדינת ישראל שמתמחים במאמץ לצמצום מקרי האובדנות, והם מסייעים לנו מאוד

תא"ל יורם כנפו:  פרופ' זלצמן הוא חבר כבוד אצלנו

תא"ל יורם כנפו:  אנחנו לומדים גם ממקרים בעולם ובארץ ובודקים איזה דברים אנחנו יכולים לקחת ולהטמיע אצלנו בתוך צה"ל

תא"ל יורם כנפו:  כמובן שאנחנו עושים ביקורות פיקודיות ומטכ"ליות במסגרת ביקורת אכ"א ומוודאים שהתוכנית הזאת מתבצעת

תא"ל יורם כנפו:       אלה המאמצים שלנו בתוך התוכנית

תא"ל יורם כנפו:  כפי שראיתם, אנחנו ברתימה לאורך כל הדרך, מהחיילים ביחידה ועד המפקדים ועד המטה הכללי

תא"ל יורם כנפו:  כפי שאמרתי, רצינו יעד שאפתני של מיגור התופעה ועדיין רואים את זה כיעד שאליו אנחנו שואפים, ועושים הכול כדי לצמצם את מקרי האובדנות בצה"ל

יולי יואל אדלשטיין: תודה לתת-אלוף כנפו

יולי יואל אדלשטיין:  חבר הכנסת רון כץ, יוזם הדיון, בבקשה

רון כץ: תודה רבה, אדוני

רון כץ:  ראשית, אני רוצה להתנצל על האיחור

רון כץ:  הייתה תאונה קשה בכביש 6

רון כץ:       אני שמח שהדיון הזה מתקדם, אני גם שמח מאוד שהדיון הזה הוא דיון פתוח, כי בעבר ניסינו לקיים דיון כזה בקדנציה הקודמת וגורמי צה"ל התעקשו שהוא יהיה דיון חסוי

רון כץ:  אני שמח שיש עכשיו פתיחות בנושא הזה

רם בן ברק: זה היה דיון חסוי כי דיברנו שם על מקרה ספציפי

רון כץ: אני יודע, אבל הייתה גם בקשה כללית בלי קשר למקרה ספציפי

רון כץ:  אני שמח שיש שינוי מגמה ואני גם שמח שהתוכנית שהכניסו בצבא הורידה את מקרי האובדנות ב-75%

רון כץ:  כלומר, יש עבודה אמיתית שנעשית בנושא

רון כץ:  אני עוקב אחרי הנתונים האלה הרבה מאוד זמן

רון כץ:  אני חושב שזה אחד הדברים הכי חשובים שהצבא יכול לקחת על עצמו, וגם לוקח על עצמו, והיעד הסופי שלנו צריך להיות אפס מקרים

רון כץ:  בסופו של דבר מדובר בחיי אדם ואין דבר יותר חשוב מזה, בטח בארגון כמו צבא

רון כץ:       אני רוצה לבקש מכם, גם במסגרת הוועדה – מכון המחקר של הכנסת, הממ"מ, ביקש לקבל נתונים ומבקש כל הזמן לקבל נתונים, ומעולם לא קיבל אותם

רון כץ:  מתועדות הרבה פניות של הממ"מ

רון כץ:  בסופו של דבר אנחנו רוצים לעבוד ביחד – לנו יש את הכלים שלנו לעזור לכם, לכם יש את הכלים שלכם, בואו נעבוד בשיתוף פעולה

רון כץ:  בואו נעביר את הנתונים בצורה מסודרת, נראה גם שיש בזה חשיבה עמוקה, עבודה רצינית, תוכנית שאתם הולכים איתה יד ביד, וגם תפעילו אותנו

רון כץ:  בשביל זה אנחנו פה

רון כץ:  מבחינתי זו שליחות לעזור לכם בכל מה שאפשר בנושא, אני חושב שכל חברי הוועדה והאורחים באותה גישה

רון כץ:  בואו נעלה את זה רמה למעלה

רון כץ:       אני רוצה לשאול לגבי נוהל יציאה עם נשק

רון כץ:  לא הצלחתי לקבל נתונים מסודרים

רון כץ:  האם היום, בעקבות המצב, החזירו את הנוהל שבוטל בעבר? בעבר לא יצאו עם נשק מכל מיני סיבות, היום זה בוטל? מה השתנה?     

יולי יואל אדלשטיין: חבר הכנסת עופר כסיף, בבקשה

עופר כסיף: תודה רבה

עופר כסיף:  אני מודה לך על הדיון המאוד חשוב הזה

עופר כסיף:  עם כל הכבוד לנתונים ולמצגת הארוכה שנעשתה פה, אני מזכיר לכולם שאנחנו בכנסת הריבון

עופר כסיף:  הכנסת על חבריה, ועדותיה ומליאתה, היא הריבון

עופר כסיף:  לכן כשאנחנו מבקשים מידע שהוא לא חסוי, אנחנו צריכים לקבל אותו

עופר כסיף:  למה אני פותח בכך? ב-8 בדצמבר 2021, לפני שנה וחצי, ביקשתי מהממ"מ לערוך מחקר בנושא: התאבדויות וניסיונות התאבדות בצה"ל

עופר כסיף:  פירוט הבקשה בשורה אחת היה: המחקר הקיים נכון לשנת 2013

עופר כסיף:  היה מחקר של הממ"מ, אבל ב-2013 וביקשנו עדכון

עופר כסיף:  לצערי הרב עד היום אין שיתוף פעולה מצדכם ומצד משרד הביטחון

עופר כסיף:  על מה מדובר? תשימו לב, בפברואר 2022, לפני קצת יותר משנה, בעקבות הבקשה שלי פנו מהממ"מ למשרד הביטחון וביקשו לקבל מידע

עופר כסיף:  אני יכול לשלוח לאדוני את המכתב, שלחתי את זה לחברי ועדה שיש לי את הוואטסאפ שלהם

עופר כסיף:  ב-2 בפברואר 2022 נשלחה בקשה מטעם הממ"מ למשרד הביטחון, בקשה מאוד מפורטת, וביקשה לקבל מענה עד 1 במרץ

עופר כסיף:  ב-3 במרץ משרד הביטחון ביקש לדחות את מועד מתן התשובה ל-20 במרץ, בגלל הנתונים

עופר כסיף:  כלומר, אין פה שום דבר חסוי וגם לא נאמר שיש פה משהו חסוי

עופר כסיף:  כמובן שהסכמנו לחכות

עופר כסיף:  בקיצורו של דבר, בשורה התחתונה עד היום לא נמסרו הפרטים

עופר כסיף:  קיבלתי מכתב מהממ"מ שלצערם הם נאלצים לסגור את המחקר משום שאין שיתוף פעולה מצד הצבא ומשרד הביטחון

עופר כסיף:  ישבנו יחד, מנהלת הממ"מ, היועצת המשפטית לכנסת ואני – כאמור, על פי חוק אנחנו מחויבים לקבל מכם את הפרטים האלה – ודנו בעניין

עופר כסיף:  הייתה פנייה נוספת למשרד הביטחון, הייתה התנצלות ואמרו שיועבר

עופר כסיף:  לכן המחקר היה אמור להיפתח מחדש

עופר כסיף:  אנחנו יותר משנה אחרי ובדיוק השבוע, אתמול או שלשום, קיבלתי שוב מכתב מהממ"מ שלצערם הם לא יכולים להמשיך במחקר, כי אין שיתוף פעולה מצד הצבא ומשרד הביטחון

עופר כסיף:       אני מעלה פה דרישה קטגורית, כמי שחבר בגוף הריבוני, ודורש לקבל את המידע – או יותר נכון, שהממ"מ יקבל את המידע – כדי שהמחקר שביקשתי לפני שנה וחצי סוף-סוף יוכל להתקיים

עופר כסיף:  ללא זה, עם כל הכבוד – ואני לא אומר את זה בציניות – למצגת שניתנה פה, זה לא מספק

עופר כסיף:  אני רוצה, ואני מניח שכל חבריי פה לא יתנגדו לכך, שנוכל לקבל באמצעות הממ"מ פרטים מלאים

עופר כסיף:  אני כמובן לא אצטט פה את כל המכתב המפורט, אני אשמח לשלוח אותו לך באופן ישיר, אבל יש בו בקשות מאוד מפורטות לגבי ניסיונות התאבדות, לגבי הנושא של קב"נים, שאלות סופר-חשובות, כי אם יש משהו שאני בטוח שאין מחלוקת בין חברי הכנסת, מימין ועד שמאל, שכולנו רוצים שחיים יישמרו ושאף אחד לא יאבד את חייו, בוודאי ובוודאי כשיש אפשרות למנוע את זה

עופר כסיף:  תודה

יולי יואל אדלשטיין: תודה, חבר הכנסת כסיף

יולי יואל אדלשטיין:  הפורמט הזה של הדיון מחייב אותנו גם להניח מסקנות לדיון

יולי יואל אדלשטיין:  לכן אני מבקש שאחת המסקנות תהיה הנושא הזה של קבלת מידע ממשרד הביטחון בנושאים הקשורים לדיון, כי באמת לא יכול להיות ששנתיים הממ"מ – שזו מחלקה שאני מכיר והיא רצינית מאוד ומכובדת – לא מקבלת מידע

עופר כסיף: זו ההזדמנות להודות להם

יולי יואל אדלשטיין: חבר הכנסת מאיר כהן, בבקשה

מאיר כהן: ב-2013 הייתה לי הזכות להקים את המועצה הלאומית למניעת אובדנות ביחד עם האנשים היקרים ממשרד החינוך, משרד הבריאות ומשרד הרווחה

מאיר כהן:  אני מלווה את הנושא הזה במהלך כל שנותיי, גם כמנהל בית ספר

מאיר כהן:  אני חייב להגיד שמה שהצבא הצליח לעשות, האזרחות לא הצליחה לעשות

מאיר כהן:  היות שעסקינן בצבא, אני חושב שאנחנו צריכים ללמוד ממה שהצבא עושה 

מאיר כהן:  היום כששמעתי את הפירוט שלך, תא"ל כנפו, הבנתי עד כמה חסר במסגרות האזרחיות תכנון ופעולה, בטח במשרד החינוך ובטח במקומות אחרים

מאיר כהן:       אני רוצה לחזור בקצרה על מה שהתחלתי

מאיר כהן:  זה טוב שמוסיפים עוד אפליקציות ומוסיפים עוד עזרים כאלה ואחרים, בסופו של דבר מהניסיון של 40 שנה שלי הסיפור הוא באנשים שסובבים אותך – במפקד הישיר, שאתה יודע כראש אכ"א וכאחראי על בריאות הנפש להציב חוברת של אורות אדומים שאומרת שאם האור האדום הזה נדלק, אני פועל כך וכך; אם שני אורות נדלקים – אני פועל כך וכך, וכן הלאה

מאיר כהן:  אם יש מערכת של אורות אדומים שהיא באמתחתו של כל מפקד, זה דבר אחד

מאיר כהן:      הדבר השני, ההכשרה הצבאית של האנשים

מאיר כהן:  הרבה מאוד שנים לא דיברו על נושא התאבדויות, כי אמרו שככל שאנחנו נעלה את זה, יהיו יותר התאבדויות

מאיר כהן:  אני מכיר את זה ממשרד החינוך לפני 40 שנה, שילדים ניסו להתאבד והבאנו את שפ"י

מאיר כהן:  אז אמרו לי שאולי אני אשאיר את זה ככה בצד, כי אחרת יהיו מודלים לחיקוי

מאיר כהן:  לא, היום הכול פתוח

מאיר כהן:       אני חוזר על הדברים: 1

מאיר כהן:  צריך לדבר על זה בכל קורס פיקודי, ולדבר על זה באומץ; 2

מאיר כהן:  אחרי שגמרנו לדבר על זה, צריך להציב סדרה של אורות אדומים, את זה אנשי המקצוע יודעים לעשות, וטיפול מיידי, שידע כל מפקד מה צריך לעשות; 3

מאיר כהן:  האטמוספירה החברתית בתוך היחידות,  מהכיתה והמחלקה וכו', ולדבר על זה כל הזמן

מאיר כהן:       היות שהיה לי ילד בצבא, שאלתי אותו פעם כמה פעמים בחודש יצא לו לדבר עם המפקד הישיר בשיחה אישית

מאיר כהן:   כל מי ששירת בצבא יודע כמה זה חשוב

מאיר כהן:  בזמנו הוא אמר לי שזה פעם בשלושה חודשים, ואמרתי שזה חסר

מאיר כהן:       אני רוצה לסבר את אוזניכם, באזרחות יש כ-500 מקרי התאבדות כל שנה, יותר מתאונות דרכים

מאיר כהן:  זה כדי שתבינו מה אוזלת היד שלנו

מאיר כהן:  תודה רבה

יולי יואל אדלשטיין: תודה, חבר הכנסת כהן

יולי יואל אדלשטיין:  חבר הכנסת ואטורי, בבקשה

יולי יואל אדלשטיין:  חברי הכנסת, במקור היינו אמורים לסיים ב-11, אני בוודאי אאפשר את המשך הדיון כדי שהח"כים יוכלו להתבטא ונשמע את התשובות, אבל אני מבקש לצמצם עד כמה שאפשר

ניסים ואטורי: לא ראיתי אם המצגת הייתה לפי יחידות

ניסים ואטורי:  הנתון הזה מאוד מעניין

ניסים ואטורי:  לעניות דעתי, כיוצא חיל האוויר, זה חשוב, כדי לראות את המקור של הבעיה

ניסים ואטורי:  זאת אומרת, מה שאתם עושים פה מאלף, מעולה, מצוין, החייל יכול להיכנס לאפליקציה וכו', אבל חייל בדיכאון לא נכנס לאפליקציה, הוא מחפש את המקום הקרוב או לדפוק לעצמו כדור בראש או במקרה הטוב את החבר שהוא יכול לבכות לו על הכתף

ניסים ואטורי:  צריך לבחון איפה זה קורה הכי הרבה

ניסים ואטורי:  אצלנו בחיל האוויר הייתה תקופה שהיינו שומרים, וזה היה עשרה קילומטרים מהשומר הבא, מבן אנוש הראשון שנמצא על ידך

ניסים ואטורי:  אני זוכר שזה היה הדבר הכי מדכא בעולם

ניסים ואטורי:  אני אומר את זה גם מבחינתי, כאדם שלא אובחן עם בעיות מסוימות

ניסים ואטורי:  יש נקודות שהן ממש בעייתיות וצריך לבחון את זה

ניסים ואטורי:  כששמים חייל בחושך איפשהו לבד, והוא למד להיות מכונאי והוא יכול לטפל במטוסי סילון וכו', יש נושאים שיכולים לפגוע בו יותר

ניסים ואטורי:  צריך לבדוק מה המקור של הדבר

ניסים ואטורי:  היינו רואים את העומדים בשמירה ומבחינתנו הם היו נראים כנידונים למשהו איום ונורא

ניסים ואטורי:  כך ראינו את זה

ניסים ואטורי:       יש גם את התפיסה של חייל שבא לקב"ן ולפעמים לא מטפלים בו, כי חושבים שהוא אולי עושה הצגה או רוצה להשתחרר מצה"ל

ניסים ואטורי:  יש כאלה, אבל אם יש יותר מ-20 מתאבדים בצבא ו-60 ילכו הביתה באותה שנייה, זה עדיף לנו

ניסים ואטורי:  מי שלא רוצה לשרת, שלא ישרת, זו דעתי האישית

ניסים ואטורי:  מי שרוצה לשרת ובא לתרום, שיישאר

ניסים ואטורי:  אני רואה את הילדים שנלחמים כדי להעלות את הפרופיל ולהגיע למבצעי הכי גדול שיש

ניסים ואטורי:  לכן לדעתי צריך להיות רגישים יותר לעניין הזה, לבן אדם

ניסים ואטורי:  המערכת מעולה, אפליקציה, אבל לעניות דעתי אדם בדיכאון לא נכנס לאפליקציה

ניסים ואטורי:  צריך לשים לב לפינות, הבודדים – יחסית לכמות החיילים – שבסוף מתאבדים

ניסים ואטורי:  זה נופל בפינות, בשוליים, וצריך לראות איפה הבעיה באמת קורית

יולי יואל אדלשטיין: תודה

יולי יואל אדלשטיין:  חבר הכנסת סולומון, בבקשה

משה סולומון: ראשית, אני שמח שיש עיסוק בנושא הזה ושזה בא לדיון ציבורי

משה סולומון:  כך אפשר להגיע לתובנות ולצמצום משמעותי בתופעה

משה סולומון:       מספר שאלות: 1

משה סולומון:  האם יש קורלציה בין אוכלוסיות מסוימות לבין אובדנות, נניח ממניעים כלכליים, משפחתיים, פריפריה, עולים? האם יש איזושהי התאמה, שדווקא אוכלוסיות מסוימות שמאותגרות יותר מגיעות למצבים האלה? זה יכול לעזור גם למענה

משה סולומון:      2

משה סולומון:  לא קיבלתי תשובה לשאלה איך נותנים מענה לסיפור של חוסר בקב"נים

משה סולומון:  אם חלק מהפתרון שאתה מציע זה קשר ישיר עם קב"ן, מה עושים כשאין לך את זה? אני מניח שאתם חושבים על זה, אבל ברור לחלוטין שאם זה עלה גם בדוח וזה גם חלק מהמענה, צריך לתת לזה תיעדוף תקציבי

משה סולומון:      3

משה סולומון:  איתור סימני מצוקה – אני שואל את השאלה ששאלתי גם קודם, אבל ביתר שאת

משה סולומון:   אני יודע להגיד – במקרים בודדים, לא שיש לי איזשהם נתונים – שסיפור של סטיגמות, חרמות, הדרה, זלזול, גם מצד מפקדים וגם מצד חיילים, גורם לאיזושהי העצמה של מצוקות והגעה לאובדנות

משה סולומון:  איך את זה אפשר למנוע? לא רק לאתר את המצוקה שחי בתוכה, אלא איך למנוע את המצוקה שעתידה להגיע

משה סולומון:       4

משה סולומון:  דיברת על סנסורים שמאפשרים לנו נתונים ממגוון יחידות ומגוון היבטים של החייל, כדי להנגיש דאטה, נתונים למג"ד

משה סולומון:  צריך לראות איך אנחנו לא מגיעים למצב שיש בעיה עם צנעת הפרט

משה סולומון:  יכול להיות שנתונים מסוימים מייצרים סטיגמה אצל המפקד ואז חייל כזה בכלל לא יכול להתקדם בצבא, והינה יצרנו מצוקה אחרת

משה סולומון:  צריך לשים לב שהדברים האלה לא יגרמו – אנחנו אומרים "היזהרו בבני עניים שמהם תצא תורה", אז מהם יכולים גם לצאת מפקדים גדולים ורק צריך לתת להם לעבור את המשוכה הזאת

יולי יואל אדלשטיין: תודה, חבר הכנסת סולומון

יולי יואל אדלשטיין:  חבר הכנסת דנינו, בבקשה

שלום דנינו: מהשאלות של חבר הכנסת סולומון הבנתי שזה עלה במצגת ולא הייתי, אז אני לא אטריח את הוועדה

יולי יואל אדלשטיין: תא"ל כנפו, בבקשה, אתה רוצה להתייחס לשאלות שהיו

תא"ל יורם כנפו: לגבי יציאה עם נשק – המדיניות באשר ליציאה עם נשק נגזרת בראש ובראשונה משיקולים מבצעיים

תא"ל יורם כנפו:  התופעה של יציאה או אי-יציאה עם נשק הביתה היא מעבר לשיקול המבצעי, נכנסים לשם גם שיקולים שהם שיקולים פליליים

תא"ל יורם כנפו:  זה גם נושא שאנחנו נדרשים לא מעט לבקרה עליו, כי נגנבים כלי נשק שלא נשמרים בצורה טובה בבית

תא"ל יורם כנפו:  יש גם שיקולים של זמינות נשק למקרה של אובדנות

תא"ל יורם כנפו:  אני יכול לומר לכם שמרבית המקרים של ההתאבדויות דווקא קורים באמצע השבוע ולא בסוף שבוע, וכשהם קורים עם נשק זה בכל מקרה נשק שנמצא בידי החייל כשהוא נמצא בבסיס, כך שההקשר של יציאה הביתה בסוף שבוע עם נשק הוא גורם שמעלה את מקרי האובדנות לא מצאנו אותו ככזה

תא"ל יורם כנפו:  השיקול הוא שיקול מבצעי, זה בעיקר סביב היחידות הלוחמות

תא"ל יורם כנפו:  המדיניות שנכנסה בצה"ל לצמצם נשקים ליחידות שאינן יחידות לוחמות לא השתנתה

תא"ל יורם כנפו:  עדיין יחידות שאינן יחידות לוחמות הן ללא נשקים

תא"ל יורם כנפו:  היחידות הלוחמות עם נשקים והיציאה שלהם בסוף שבוע עם או בלי נשקים היא לפי שיקול מבצעי

תא"ל יורם כנפו:       לגבי קבלת מידע – צר לי על האופן שבו הסוגיה הגיעה

תא"ל יורם כנפו:  אנחנו בצה"ל נהיה בשיתוף פעולה מלא

תא"ל יורם כנפו:  לאחר הישיבה אני אשמח לקבל את הדרישה ואני אפעל על מנת שהמידע הזה יגיע בהקדם

תא"ל יורם כנפו:  אינני יודע לומר את הסיבות למה זה לא קרה עד עכשיו, אבל אני מבטיח ששיתוף הפעולה בעניין הזה יהיה מלא

תא"ל יורם כנפו:      סוגיית הכשרת המפקדים – העניין נמצא בלב העיסוק של המפקדים

תא"ל יורם כנפו:  ביום הזיכרון האחרון, הרמטכ"ל בנאומו בכותל ציין לראשונה את סוגיית היות חללי צה"ל גם כאלה שהם ממקרים של אובדנות

תא"ל יורם כנפו:  לא הצגתי את זה פה, אבל יש תחקירים פיקודיים בהם המפקד מבצע תחקיר אחרי מקרה אובדנות והוא גם צריך להציג את זה לאלוף הפיקוד תוך פרק זמן קצר

תא"ל יורם כנפו:  אנחנו בשיח עם המפקדים סביב העניין הזה,  אני באופן אישי מגיע לקורסים הבכירים, כמו פיקוד ומטה, לקורם פו"ם אלון שהוא קורס מפקדים של היחידות הלוחמות

תא"ל יורם כנפו:  רק בשבוע שעבר עשינו יום שלם סביב העניין הזה

תא"ל יורם כנפו:  הם שומעים את ההרצאות ולומדים על כל הכלים שאנחנו עושים

תא"ל יורם כנפו:  אנחנו עסוקים בזה

תא"ל יורם כנפו:       באשר לפילוח – האם אנחנו יודעים לפצח את האינדיקטור הזה שידע למצוא את המכנה המשותף? לא הצלחנו למצוא את הדבר הזה

תא"ל יורם כנפו:  אין לנו את המאפיינים הללו, שהם מאפיינים מובהקים שאומרים שזה בחיל הזה, זה באוכלוסייה הזאת וזה בתקופה הזאת

תא"ל יורם כנפו:  אין לנו את הדבר הזה

תא"ל יורם כנפו:  יש לנו מכל המנעדים – גם גברים  וגם נשים, גם בקבע וגם חובה, גם כאלה שראו קב"ן וגם כאלה שלא ראו קב"ן, גם לוחמים וגם תומכי לחימה

תא"ל יורם כנפו:  אנחנו עושים מחקר בצה"ל ונשמח לשיתוף פעולה גם עם המחקר שיבוצע פה בכנסת

תא"ל יורם כנפו:  אם נדע למצוא איזה פיצוח לעניין הזה, כמובן שנהיה הראשונים להשתמש בו

תא"ל יורם כנפו:      באשר לתוספת הקב"נים – בשנה האחרונה הוספנו 18, 15 מהם ביחידות הלוחמות ועוד שלושה בלשכות הגיוס

תא"ל יורם כנפו:  כפי שהצגתי, במהלך שנת העבודה הבאה אנחנו מתוכננים לתוכנית תגבורת נוספת גם ליחידות העורפיות

תא"ל יורם כנפו:  אנחנו במגמה של גידול

יולי יואל אדלשטיין: מה ההכשרה המינימלית הנדרשת לתפקיד קב"ן?     

טצה לאור: יש לנו שלוש אוכלוסיות במערך בריאות הנפש: עובדים סוציאליים אחרי תואר ראשון שעוברים הכשרה של בית ספר לקב"נים

טצה לאור:  זה מרבית האוכלוסייה שלנו; יש לנו פסיכולוגים עם תואר שני שעושים התמחות במסגרת הצבא

טצה לאור:  כמובן שהאנשים הבכירים שלנו עושים כבר תואר שני בבית ספר לפסיכותרפיה ואז הם עומדים גם בזה; יש לנו פסיכיאטרים

טצה לאור:  הפסיכיאטרים זה הנתח הנמוך ביותר

טצה לאור:  כל מי שמכיר את העולם הזה יודע שיש מחסור חמור מאוד בפסיכיאטרים, אחד מהמקצועות שהם במצוקה

יולי יואל אדלשטיין: מחסור בגלל היעדר ביקוש

טצה לאור: בגלל שרופאים לא רוצים להיות פסיכיאטרים

יולי יואל אדלשטיין: כל מי שהיה פונה אליי ומבקש לסדר התמחות למישהו, הייתי אומר שיש לי הרבה בפסיכיאטריה

טצה לאור: בדיוק

טצה לאור:  אז אותו הדבר אני אומר – אני לא מעלה תקנים לפסיכיאטרים, כי אני לא אצליח לאייש אותם

רון כץ: בית הספר הזה הוא בית ספר של הצבא?     

טצה לאור: 	 זה בית ספר שלנו שאנחנו מפעילים ונותנים

טצה לאור:       צריך להדגיש, בסוף האוכלוסייה שלנו אינה אוכלוסייה חולה

טצה לאור:  אנחנו לא מחלקה לבריאות נפש

טצה לאור:  החיילים שלנו הם חיילים בריאים שיכולים לתפקד ולכן מה שאני צריך זה אנשים שיש להם הכשרה של עבודה סוציאלית, עם יכולת לאתר סימני מצוקה, לדעת לתווך את הסביבה לחייל ולאפשר לו הסתגלות טובה, וכאשר יש אירוע כלשהו – להעלות את זה הלאה לפסיכיאטר

רון כץ: עשיתם פעם פילוח כמה דווקא האוכלוסייה הזאת, למעשה הראשונה, פספסה? כלומר, כאלה שכן נפגשו איתם ולא זיהו את הסימנים

רון כץ:  דווקא ההכשרה הזאת היא ההכשרה הכי קריטית

טצה לאור: במרבית המקרים, לצערי, מדובר באנשים שלא ראו גורם בריאות נפש

טצה לאור:  מבחינתי זה תמיד חרב פיפיות, כי אם אני מגיע לסיכום השנה ורוב האנשים שנטלו את חייהם ראו קב"ן, אז אני אשם כי פספסנו

טצה לאור:  אם הם לא ראו קב"ן, אז אנחנו אשמים בזה

טצה לאור:  אבל בסוף האתגר הגדול שלנו, כמעט תמיד, זה שהאנשים לא רואים עליהם, אף אחד לא ידע, והדבר הזה הופיע out of the blue

טצה לאור:  הפרופיל של האנשים שמתאבדים זה לא הפרופיל של האנשים שרוצים להשתחרר משירות, שפונים שוב ושוב לקב"ן, ולכן הרבה פעמים אין קורלציה בין הדברים הללו

בן דוד: בדיוק עכשיו ראיתי ציטוט ש-14 כן ראו קב"ן והתאבדו

יולי יואל אדלשטיין: גברתי, את לא ברשות דיבור

תא"ל יורם כנפו: לגבי הקב"נים – אנחנו עושים גם ערוצי מתן מענה נוספים, נניח כל מערך הקבע הוא מערך שלא מקבל את המענה שלו מהקב"נים, אלא עשינו outsourcing לעניין הזה והם מקבלים את השירות, ככול שנדרש, ב-outsourcing

תא"ל יורם כנפו:       לראשונה גם הכנסנו מודל העסקה של אזרחים עובדי צה"ל כקב"נים, לאו דווקא רק כקציני קבע

תא"ל יורם כנפו:  גם סידרנו את השכר שיהיה שכר כזה שמאפשר להם לבוא

תא"ל יורם כנפו:  אנחנו משתמשים גם בעולמות המילואים ואנחנו מגייסים מילואימניקים להתמודדות אל מול עומסים

תא"ל יורם כנפו:  התהליך הוא תהליך של העצמה בעניין הזה

תא"ל יורם כנפו:       לגבי מאגרי המידע – כמובן שאנחנו תחת אתיקה מאוד נוקשה בעניין הזה ואנחנו שומרים על החיסיון המתאים

תא"ל יורם כנפו:  כמובן שאנחנו עושים את זה ממקום שלא יעשה הטיה לחיילי צה"ל והכול תחת בקרה של ועדה אתית שמלווה אותנו בתהליך הזה

יולי יואל אדלשטיין: תודה

יולי יואל אדלשטיין:  ד"ר אדרת מעמותת "בשביל החיים"

יולי יואל אדלשטיין:  מאוד בקצרה, אנחנו קיבלנו אישור מהיושב-ראש להמשיך עוד כמה דקות, אבל אנחנו כבר על הגבול

ד"ר אבשלום אדרת: אני יושב כאן בשני כובעים: כובע אחד של אב שכול

ד"ר אבשלום אדרת:  הבן שלי התאבד בתחילת השירות הצבאי, הוא הספיק להיות בצבא בקושי שלושה חודשים

ד"ר אבשלום אדרת:  הוא רצה לשרת במחשבים, תקשורת מחשבים, הצבא שיבץ אותו לאפסנאות בבקו"ם

ד"ר אבשלום אדרת:  הוא מצא את עצמו בתפקידים של העמסה ופירוק של משאיות עם כל הציוד של החיילים שמשתחררים ושמגיעים לגיוס

ד"ר אבשלום אדרת:  הוא נכנס לדיכאון

ד"ר אבשלום אדרת:  אז לא ידעתי על סימני המצוקה בכלל, אבל היה ברור שהוא במצוקה קשה מאוד

ד"ר אבשלום אדרת:  הוא הספיק לשרת ביחידה הזאת, האפסנאות, חודש וחצי ובפעם הראשונה שהוא יצא עם נשק הביתה – כי למוחרת הלכו לשמירה בטרמפיאדות ועשו להם עליית משמר בלילה – הוא הלך לשדה ליד הבית והרג את עצמו

ד"ר אבשלום אדרת:  נער מחונן, מוזיקאי, רגיש מאוד, שהיה יכול להיות לו עתיד מזהיר

ד"ר אבשלום אדרת:       אני הייתי בדילמה, כי כעסתי מאוד על הצבא

ד"ר אבשלום אדרת:  הוא גם רצה שלוש פעמים להגיע לקב"ן ולא הגיע

ד"ר אבשלום אדרת:  היו לי כל הסיבות להתנגד לצבא, לכעוס על הצבא ולהיות מיואש ולהמשיך ככה את החיים שלי

ד"ר אבשלום אדרת:  אני לקחתי את זה לאפיק אחר, לקחתי את זה למקום של מניעת אובדנות בצבא בפרט ובתחום האזרחי בכלל

ד"ר אבשלום אדרת:  אני להגיד לכם שהבן שלי התאבד – כפי שראיתם בתחילת השקף הראשון – כשבצבא היו בסביבות 40 חיילים מתאבדים כל שנה

ד"ר אבשלום אדרת:  בשנים האחרונות המספר ירד ב-75%

ד"ר אבשלום אדרת:  זה מדהים

ד"ר אבשלום אדרת:  זה מדהים איך הצבא לקח את הנושא הזה והצעיד אותו צעדים ענקיים

ד"ר אבשלום אדרת:  אני יודע שבצבאות אחרים מתמודדים עם בעיה של עלייה בהתאבדויות חיילים וכאן אצלנו יש ירידה

ד"ר אבשלום אדרת:  חבר הכנסת מאיר כהן עלה בדיוק על הנקודה – אם בתחום האזרחי היו עושים 10% ממה שעושים בצבא, אתם יודעים כמה חיים היו נחסכים? יותר מ-500 מתאבדים כל שנה, עשרות אנשים לא היו מתאבדים

ד"ר אבשלום אדרת:  אני מציע שהכנסת תקדיש יותר זמן לשאלה הזאת

ד"ר אבשלום אדרת:  ממקורות לא פורמליים יודע שהצבא משקיע בנושא הזה הרבה מאוד כסף, סדר גודל של 70 מיליון שקל בשנה, בנושא של מניעת אובדנות, אם לוקחים בחשבון את כל מה שנדרש

ד"ר אבשלום אדרת:  אתם יודעים כמה משקיעים בתחום האזרחי? 17 מיליון שקל

ד"ר אבשלום אדרת:  אז כאן, כדי לחסוך חיים של 3% מהמתאבדים עושים עבודה מדהימה, ואילו כאן כדי לחסוך חיים של 500 מתאבדים, משקיעים הרבה פחות, הרבה פחות מדיי

ד"ר אבשלום אדרת:       אני מקווה שאולי הממשלה הנוכחית תתלבש על הנושא הזה

ד"ר אבשלום אדרת:  אני יודע שיש קיצוצים ואין תקציבים, אבל באמת מדובר בהצלת חיים, ואפשר להציל

ד"ר אבשלום אדרת:  הצבא נתן את הדוגמה הכי טובה שאפשר להציל חיים

ד"ר אבשלום אדרת:  צריך לדבר על זה ולהציף את הנושא הזה

ד"ר אבשלום אדרת:  תודה רבה

יולי יואל אדלשטיין: תודה, ד"ר אדרת

יולי יואל אדלשטיין:  אם יש בין חברי הכנסת גם חברים בוועדת הבריאות של הכנסת, אולי כדאי להציע להם לקיים דיון יותר רחב סביב הנושא הזה

יולי יואל אדלשטיין:       לא הספקנו לשמוע את הממ"מ, אני מתנצל בפני ד"ר יחימוביץ', אבל אנחנו חייבים לסיים

יולי יואל אדלשטיין:       אני מבקש לומר תודה לכל המוזמנים לדיון – לגורמי צה"ל, עמותות

יולי יואל אדלשטיין:  אני מבקש רק מחברי הכנסת להישאר להצבעה פרוצדורלית אחת

יולי יואל אדלשטיין:  כל שאר האנשים יכולים לעזוב

יולי יואל אדלשטיין:  תודה

יולי יואל אדלשטיין: חברי ועדת החוץ והביטחון, בבדיקתנו התברר שאנחנו לא הצבענו פורמלית על כך שחבר הכנסת דני דנון, חבר ועדת החוץ והביטחון, יכהן כיושב-ראש ועדת משנה לענייני העורף

יולי יואל אדלשטיין:  מי בעד ההצעה הזאת?      

יולי יואל אדלשטיין:  אושר

יולי יואל אדלשטיין: תודה רבה

יולי יואל אדלשטיין:  אין נגד, אין נמנעים, זה אושר פה אחד

יולי יואל אדלשטיין:       תודה רבה, ישיבה זו נעולה

יולי יואל אדלשטיין:  אנחנו מודים ליושב-ראש הכנסת על האישור החריג להמשיך את הישיבה גם על זמן המליאה